Predkladacia správa

Predloženým návrhom zákona sa mení a dopĺňa zákon č. 462/2007 Z. z. o organizácii pracovného času v  doprave a o zmene a doplnení zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z. z. v znení neskorších predpisov.
Návrh zákona upravuje podmienky organizácie pracovného času riadiacich letovej prevádzky porovnateľne s podmienkami organizácie pracovného času uplatňovanými v ďalších členských štátoch Európskej únie. Úprava umožní zamestnávateľovi zabezpečiť vyššiu flexibilitu organizácie pracovného času. Pracovný čas riadiacich letovej prevádzky bude rozvrhnutý v pracovných zmenách, ktorých dĺžka nepresiahne 12 hodín, pri zachovaní bezpečnosti letovej prevádzky a bezpečnosti a ochrane zdravia pri práci. 
Navrhovaná právna úprava nebude mať dopad na štátny rozpočet, ani na rozpočty obcí a rozpočty vyšších územných celkov. Návrh zákona nebude mať vplyv na obyvateľstvo, zamestnanosť, hospodárenie podnikateľskej sféry a iných právnických osôb, informatizáciu spoločnosti, a ani na životné prostredie.
Predložený návrh zákona je v súlade s Ústavou Slovenskej republiky, ústavnými zákonmi a všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná, ako aj s právom Európskej únie.